Garikoitz Mendizabal

Garikoitz Mendizabal Etxeberria (Zestoa, Gipuzkoa, 1973ko azaroaren 16a) musikaria, txistularia eta politikaria da, EAJ alderdikoa. Bilboko Udal Txistularien Banda zuzentzen du 2004ko urtarriletik, eta Euskal Herriko Txistularien Elkarteko presidentea da 2003tik. Azpeitiko Izarraitz txistulari taldeko zuzendaria ere bada.

Horrez gain, Gasteizko Txistularien Udal Bandako zuzendaria izan zen 1997tik 2002ra. 

Pirritx eta Porrotx pailazoekin ere lan egin izan du, esaterako abesti hauetan: Txistuka, Pirritx eta Porrotx, Ipuintxoa - Gorriti aztia , Maite zaitut!, Behera, behera! eta Urteko hilabeteak.

Haurra zenetik Garikoitz Mendizabalen bizitza beti joan da txistuari lotuta. Txistua jotzen trebetasun maila gorena lortu duenez prestigio handiko talde eta orkestrekin aritu izan da bakarlari moduan, hala nola hamar orkestra hauekin: Euskadiko Orkestra Sinfonikoa (EOS), Bilboko Orkestra Sinfonikoa (BOS), Nafarroako Orkestra Sinfonikoa, Madrilgo Komunitateko Orkestra Sinfonikoa, Bratislava Symphony Orchestra, Bartzelonako Gran Teatre del Liceuko Orkestra, San Petersburg State Symphony Orchestra, Hego Korean Chun Cheon Philarmonic Orchestra eta Gyonbook Philarmonic Orchestra eta Libanoko Orkestra Filarmonikoa.

Euskalerriaren Adiskideen Elkartea kidea ere bada.

Txistularia 
Kontserbatorioan formazioa amaitu zuenean, teknikoki txistulari bikaina zen, baina bere estilo pertsonala lortzeko Ara Malikian, edo Carlos Nuñez bezalako musikarien soinua, emisioa, garapena, edo amaiera aztertu zituen, eta batetik eta bestetik zerbait hartuz estilo pertsonal bat lortu zuen.

Aitor Furundarena eta Gorka Hermosarekin musika-lankidetzan dabil.

Politikaria 

2022ko otsailetik EAJko legebiltzarkidea da, Gipuzkoatik, Kerman Orbegozo alderdikideak  aulkia utzi zuenean.

Diskoak 
Hamazazpi album (CD) argitaratuak ditu, estilo eta erregistro ugari eskeintzen dituelarik: musika klasikoa, tradizionala, antzinako musika zelta eta jazz-a. Mendizabalen eskuetan txistuaren potentzial interpretatiboa anitza bezain zabala bihurtzen da.

Hauek dira bere disko batzuk:
 Hala ere (2007)
 Bihurrikerietan (2008)
 Sosegua (2009)

Erreferentziak

Ikus, gainera 

Jose Inazio Elias
Isidro Ansorena
Jose Ignazio Ansorena
Maurizio Elizalde
Txelu Etxebarria Goiri 
Boni Fernandez
Elena Pérez

Kanpo estekak 

 Garikoitz Mendizabalen webgune ofiziala
 Garikoitz Mendizabalen kanala Youtube-n

Euskal Herriko musikariak
Txistulariak
Zestoarrak
Eusko Legebiltzarreko legebiltzarkideak XII. legegintzaldian